Ole Glahn (RV), 2006-11-29:
Når vi har rejst denne forespørgsel i dag, er det, fordi vi mener, at der er behov for at få en klarhed over, om regeringen overhovedet har nogen strategi for landdistrikter.
Og jeg vil straks sige, at når vi bruger formuleringen landdistrikter, mener vi egentlig landsbyer og landdistrikter.
Vi er godt klar over, at den første forudsætning for, at der er liv i landsbyerne og i landdistrikterne, er, at de mennesker, der bor derude, gør en aktiv indsats.
Vi er også godt klar over, at en stor del af ansvaret for det her ligger i et samspil mellem kommunerne og lokalsamfundene, men vi er altså også meget opmærksomme på, at en stor del af det har noget at gøre med, hvad vi gør her i det høje Ting, hvilken lovgivning vi gennemfører, og hvilken strategi og målsætning regeringen og Folketinget har for, hvordan udviklingen på landet skal være.
Vi taler jo om en ikke uanselig del af Danmarks borgere, vi taler faktisk om en fjerdedel af befolkningen i Danmark, der lever i landdistrikter eller landsbyer med under 1.000 indbyggere.
De har igennem en årrække oplevet, at de lokalt har mistet en lang række erhvervsmuligheder; det gælder inden for landbruget, hvor der er foregået en kraftig centralisering; det gælder inden for håndværk og fremstilling, og det gælder i særdeleshed også på serviceområdet.
Jeg vil sige, at når man kender til sammenhænge i landsbyer og landdistrikter, er det sådan, at det er en aktiv social enhed, og hver gang man mister et sted, hvor man kan mødes og bygge nogle sociale netværk, dør landsbyen og landdistriktet en lille smule.
Det vil sige, at det ikke er på grund af udviklingen, at der stadig væk er nogle i landsbyerne, der kæmper for at få en grad af et fritidsfællesskab og et fællesskab; det er på trods af udviklingen.
Der er faktisk stadig væk et aktivt foreningsliv i mange landsbyer.
Og der mener vi, at det er vigtigt, at man fra Folketingets side fortæller, hvordan det overordnet skal være.
Det er også vigtigt, at vi inspirerer kommunerne til at tænke i nogle bestemte baner, som kan fremme udviklingen i landsbyerne.
Det er derfor, vi har rejst denne forespørgselsdebat, hvor vi for det første gerne vil have, at regeringen redegør for, om den har en strategi.
Det kan vi blive usikre på, bl.a. også fordi det er fordelt ud på så mange ministerier.
For det andet vil vi også gerne høre noget om, hvordan man ser på udviklingen inden for det erhverv, som landbruget er.
Landbruget er jo en meget væsentlig del af livet i landdistrikterne og på landet.
Vi oplever i øjeblikket en kraftig efterspørgsel efter økologisk produktion, og der mener vi, at der er mulighed for – det vil også fremgå senere i debatten – at man kunne være med til at skabe meget liv på landet ved at efterkomme det ønske, som forbrugerne har om at få flere økologiske varer.
Økologisk landbrug har en positiv effekt på det sociale liv på landet, for det kan også drives på mindre landbrug, det har en forbedret konsekvens for dyrevelfærd, og det har en forbedret konsekvens for hele naturen, fordi man forurener mindre.
Vi glæder os til at få denne debat nu og håber, at man kan nå til enighed om, at der skal gøres en ekstraordinær indsats for landsbyer og landdistrikter.
Besvarelse